CELEX: 32012D0784
Language: ro
Date: 2012-12-13 00:00:00
Title: 2012/784/: Decizia Comisiei din 13 decembrie 2012 privind dispozițiile naționale notificate de Austria cu privire la anumite gaze industriale cu efect de seră [notificată cu numărul C(2012) 9256]

15.12.2012   
            
            
               RO
            
            
               Jurnalul Oficial al Uniunii Europene
            
            
               L 347/29
            
         DECIZIA COMISIEI
   din 13 decembrie 2012
   privind dispozițiile naționale notificate de Austria cu privire la anumite gaze industriale cu efect de seră
   [notificată cu numărul C(2012) 9256]
   (Numai textul în limba germană este autentic)
   (2012/784/UE)
   COMISIA EUROPEANĂ,
   având în vedere Tratatul privind funcționarea Uniunii Europene, în special articolul 114 alineatul (6),
   întrucât:
   
               (1)
            
            
               Prin scrisoarea din 27 iunie 2012 și în conformitate cu articolul 114 alineatul (4) din Tratatul privind funcționarea Uniunii Europene (TFUE), Austria a notificat Comisiei intenția sa de a menține dispozițiile naționale privind anumite gaze industriale cu efect de seră, mai stricte decât cele prevăzute în Regulamentul (CE) nr. 842/2006 al Parlamentului European și al Consiliului din 17 mai 2006 privind anumite gaze fluorurate cu efect de seră (1), după 31 decembrie 2012, dată la care expiră autorizarea acordată prin Decizia 2008/80/CE a Comisiei din 21 decembrie 2007 privind dispozițiile naționale notificate de Republica Austria cu privire la anumite gaze fluorurate cu efect de seră (2), adoptată în conformitate cu articolul 95 alineatul (6) din Tratatul de instituire a Comunității Europene (TCE) [actualul articol 114 alineatul (6) din TFUE].
            
         
               (2)
            
            
               Regulamentul (CE) nr. 842/2006 privind anumite gaze fluorurate cu efect de seră (gaze fluorurate) are drept scop prevenirea și limitarea emisiilor de anumite gaze fluorurate (HFC, PFC și SF6) vizate de Protocolul de la Kyoto. Regulamentul conține, de asemenea, un număr limitat de interdicții de utilizare și de introducere pe piață în cazurile în care s-a considerat că există soluții alternative disponibile și rentabile la nivel comunitar, precum și în cazurile în care îmbunătățirea izolării și a recuperării a fost considerată ca nefiind fezabilă.
            
         
               (3)
            
            
               Regulamentul are un temei juridic dublu, și anume articolul 175 alineatul (1) din TCE [actualul articol 192 alineatul (1) din TFUE] în ceea ce privește toate dispozițiile în afară de cele ale articolelor 7, 8 și 9, care au ca temei articolul 95 din TCE (actualul articol 114 din TFUE), datorită implicațiilor pe care le au în ceea ce privește libera circulație a mărfurilor în cadrul pieței unice a Uniunii.
            
         
               (4)
            
            
               Austria are dispoziții naționale privind anumite gaze fluorurate cu efect de seră începând din anul 2002. La 29 iunie 2007, Republica Austria a informat Comisia, în temeiul articolului 9 alineatul (3) litera (b) din Regulamentul (CE) nr. 842/2006 privind anumite gaze fluorurate cu efect de seră, în legătură cu aceste măsuri de drept intern [BGBl. II nr. 447/2002 – Ordonanța ministrului federal al agriculturii, pădurilor, mediului și gospodăririi apelor în legătură cu interdicțiile și restricțiile privind hidrocarburile parțial și integral fluorurate și hexafluorura de sulf, publicată în Jurnalul Oficial Federal la 10 decembrie 2002], astfel cum au fost modificate ulterior prin Ordonanța BGBl. II Nr. 139/2007 din 21.6.2007 (denumită în continuare „ordonanța”).
            
         
               (5)
            
            
               Ordonanța se referă la gazele cu efect de seră clasificate în temeiul Protocolului de la Kyoto, majoritatea acestora având un puternic potențial de încălzire globală: hidrofluorocarburi (HFC), perfluorocarburi (PFC) și hexafluorură de sulf (SF6); ordonanța are drept scop respectarea de către Austria a obiectivelor de reducere a emisiilor. În temeiul articolului 95 alineatul (6) din TCE [actualul articol 114 alineatul (6) din TFUE], la 21 decembrie 2007, Comisia a adoptat decizia de a autoriza Austria să mențină aceste dispoziții până la 31 decembrie 2012.
            
         
               (6)
            
            
               De la adoptarea Deciziei 2008/80/CE, circumstanțele care justifică menținerea unor dispoziții mai stricte, astfel cum se specifică în decizia respectivă, continuă să existe. Normele naționale fac parte dintr-o strategie mai amplă adoptată de Austria în scopul atingerii obiectivului său de reducere a emisiilor în conformitate cu Protocolul de la Kyoto și cu acordul ulterior de repartizare a sarcinilor adoptat la nivelul Uniunii. În baza acestui acord, Austria s-a angajat să își reducă emisiile de gaze cu efect de seră cu 13 % în perioada 2008-2012, față de nivelurile din anii de referință 1990 și 1985.
            
         
               (7)
            
            
               În deciziile adoptate în comun de către Parlamentul European și Consiliu privind efortul statelor membre de a reduce emisiile de gaze cu efect de seră astfel încât să se respecte angajamentele Comunității de reducere a emisiilor de gaze cu efect de seră până în 2020 (3), Austria s-a angajat să își reducă și mai mult emisiile până în 2020, și anume cu 16 % față de nivelurile din 2005.
            
         
               (8)
            
            
               Potrivit rapoartelor, măsurile notificate au contribuit în mod semnificativ la reducerea emisiilor de gaze cu efect de seră ale Austriei și au evitat creșterea preconizată a emisiilor de gaze cu efect de seră. Derogările prevăzute în ordonanță, precum și posibilitatea acordării unor exceptări individuale de la interdicția generală, asigură proporționalitatea măsurii. De asemenea, măsura vizează doar echipamentele noi și permite utilizarea gazelor fluorurate cu efect de seră în cadrul lucrărilor de service și întreținere a echipamentelor existente, pentru a se evita renunțarea inutilă la aceste echipamente.
            
         
               (9)
            
            
               Se remarcă faptul că ordonanța are implicații asupra liberei circulații a mărfurilor în Uniune, însă dispozițiile au caracter general și se aplică atât produselor autohtone, cât și celor de import. Nu există elemente care să indice că dispozițiile naționale notificate sunt sau vor fi utilizate ca mijloc de discriminare arbitrară între agenții economici din Uniune. Având în vedere riscurile pentru mediu generate de utilizarea de gaze fluorurate, Comisia confirmă evaluarea sa conform căreia dispozițiile naționale notificate nu constituie un obstacol disproporționat în calea funcționării pieței interne în raport cu obiectivele urmărite, în special având în vedere concluziile recentei evaluări a caracterului adecvat, a aplicării și a efectelor Regulamentului (CE) nr. 842/2006 (4), potrivit cărora sunt necesare măsuri suplimentare pentru reducerea emisiilor de gaze fluorurate cu efect de seră în scopul atingerii obiectivelor privind emisiile de gaze cu efect de seră convenite la nivelul Uniunii.
            
         
               (10)
            
            
               Comisia consideră admisibilă cererea Austriei, prezentată la 27 iunie 2012, privind menținerea legislației naționale mai stricte decât dispozițiile Regulamentului (CE) nr. 842/2006 în ceea ce privește introducerea pe piață a produselor și echipamentelor care conțin gaze fluorurate cu efect de seră sau care se bazează pe astfel de gaze și în ceea ce privește utilizarea unor astfel de substanțe.
            
         
               (11)
            
            
               În plus, Comisia confirmă Decizia sa 2008/80/CE, conform căreia dispozițiile naționale din ordonanță:
               
                           —
                        
                        
                           răspund cerințelor legate de protecția mediului;
                        
                     
                           —
                        
                        
                           iau în considerare existența și disponibilitatea tehnică și economică a alternativelor la aplicațiile interzise în Austria;
                        
                     
                           —
                        
                        
                           este posibil să aibă un impact economic limitat;
                        
                     
                           —
                        
                        
                           nu reprezintă un mijloc de discriminare arbitrară;
                        
                     
                           —
                        
                        
                           nu constituie o restricție disimulată asupra schimburilor comerciale dintre statele membre; și
                        
                     
                           —
                        
                        
                           sunt, prin urmare, compatibile cu Tratatul.
                        
                     În consecință, Comisia consideră că aceste dispoziții pot fi aprobate.
            
         
               (12)
            
            
               Comisia poate, în orice moment, să reevalueze respectarea în continuare a condițiilor pentru aprobare. Această reevaluare poate deveni relevantă mai ales în cazul unor modificări substanțiale ale Regulamentului (CE) nr. 842/2006 sau ale Deciziei nr. 406/2009/CE. Având în vedere această posibilitate și angajamentele pe termen lung ale UE și ale statelor sale membre de a reduce emisiile de gaze cu efect de seră, nu se consideră necesară o limitare a perioadei de aprobare până la o anumită dată,
            
         ADOPTĂ PREZENTA DECIZIE:
   Articolul 1
   Se aprobă prin prezenta dispozițiile naționale privind anumite gaze fluorurate cu efect de seră, notificate Comisiei de Austria prin scrisoarea datată 27 iunie 2012, care sunt mai stricte decât cele prevăzute în Regulamentul (CE) nr. 842/2006 în ceea ce privește introducerea pe piață a produselor și echipamentelor care conțin gaze fluorurate cu efect de seră sau care se bazează pe astfel de gaze și în ceea ce privește utilizarea unor astfel de substanțe.
   Articolul 2
   Prezenta decizie se adresează Republicii Austria.
   
      Adoptată la Bruxelles, 13 decembrie 2012.
      
         
            Pentru Comisie
         
         Connie HEDEGAARD
         
            Membru al Comisiei
         
      
   
   
      (1)  JO L 161, 14.6.2006, p. 1.
   
      (2)  JO L 24, 29.1.2008, p. 45.
   
      (3)  Decizia nr. 406/2009/CE a Parlamentului European și a Consiliului din 23 aprilie 2009 privind efortul statelor membre de a reduce emisiile de gaze cu efect de seră astfel încât să respecte angajamentele Comunității de reducere a emisiilor de gaze cu efect de seră până în 2020 (JO L 140, 5.6.2009, p. 136).
   
      (4)  Raport al Comisiei privind caracterul adecvat, aplicarea și efectele Regulamentului privind anumite gaze fluorurate cu efect de seră [Regulamentul (CE) nr. 842/2006], COM(2011)581 final.